CELEX: 32022D0706
Language: hu
Date: 2022-05-05 00:00:00
Title: A Bizottság (EU) 2022/706 végrehajtási határozata (2022. május 5.) az 1313/2013/EU európai parlamenti és tanácsi határozat alkalmazási szabályainak az uniós polgári védelmi mechanizmus melletti tartós elkötelezettség és az uniós polgári védelemhez való rendkívül jelentős hozzájárulás elismerésére vonatkozó kritériumok és eljárások tekintetében történő megállapításáról (az értesítés a C(2022) 2884. számú dokumentummal történt) (EGT-vonatkozású szöveg)

2022.5.6.   
               
               
                  HU
               
               
                  Az Európai Unió Hivatalos Lapja
               
               
                  L 132/102
               
            
         A BIZOTTSÁG (EU) 2022/706 VÉGREHAJTÁSI HATÁROZATA
         (2022. május 5.)
         az 1313/2013/EU európai parlamenti és tanácsi határozat alkalmazási szabályainak az uniós polgári védelmi mechanizmus melletti tartós elkötelezettség és az uniós polgári védelemhez való rendkívül jelentős hozzájárulás elismerésére vonatkozó kritériumok és eljárások tekintetében történő megállapításáról
         
            
               (az értesítés a C(2022) 2884. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel az uniós polgári védelmi mechanizmusról szóló, 2013. december 17-i 1313/2013/EU európai parlamenti és tanácsi határozatra (1) és különösen annak 32. cikke (1) bekezdésének hb) pontjára,
         mivel:
         
                     (1)
                  
                  
                     Az 1313/2013/EU határozat úgy rendelkezik, hogy a Bizottság az uniós polgári védelmi mechanizmus (a továbbiakban: az uniós mechanizmus) melletti tartós elkötelezettség és az uniós mechanizmushoz való rendkívül jelentős hozzájárulás iránti elismerése és tisztelete kifejezéseként érmével tünteti ki az érintetteket.
                  
               
                     (2)
                  
                  
                     Az uniós mechanizmus melletti kiállást jutalmazó érmék odaítélése érdekében a Bizottságnak meg kell határoznia az uniós mechanizmus melletti tartós elkötelezettség és az uniós mechanizmushoz való rendkívül jelentős hozzájárulás elismerésére vonatkozó kritériumokat és eljárásokat.
                  
               
                     (3)
                  
                  
                     Tekintettel az uniós mechanizmus útján nyújtott támogatás ágazatközi megközelítésére, az uniós mechanizmus melletti kiállást jutalmazó érméket az uniós mechanizmushoz való hozzájárulásért kell odaítélni uniós és harmadik országbeli állampolgároknak, beleértve a polgári védelmi személyzetet, a katasztrófavédelmi személyzetet, a tagállamok katonai állományát, illetve más érintett hatóságok vagy szervek személyzetét. Az uniós mechanizmus melletti kiállást jutalmazó érmék természetes személyeknek vagy moduloknak ítélhetők oda, beleértve az intervenciós csoportokat, a technikai segítségnyújtási és támogató csoportokat (TAST), valamint a közös veszélyhelyzeti kommunikációs és tájékoztatási rendszerben (CECIS) nyilvántartott egyéb reagálási képességeket.
                  
               
                     (4)
                  
                  
                     A teljes katasztrófavédelmi ciklus tevékenységeinek lefedése érdekében az uniós mechanizmus melletti tartós elkötelezettség és az uniós mechanizmushoz való rendkívül jelentős hozzájárulás iránti elismerés és tisztelet tárgyi hatályának ki kell terjednie a megelőzési, felkészültségi és reagálási intézkedésekre.
                  
               
                     (5)
                  
                  
                     Az 1313/2013/EU határozat 20a. cikkének (3) bekezdésével összhangban a Bizottságnak az uniós mechanizmus melletti kiállást jutalmazó két érmetípust kell odaítélnie: az egyiket az uniós mechanizmus melletti tartós elkötelezettségért, a másikat pedig az uniós mechanizmushoz való rendkívül jelentős hozzájárulásért. Ezért mindkét érmetípus esetében meg kell határozni a jogosultsági kritériumokat.
                  
               
                     (6)
                  
                  
                     mivel az uniós mechanizmus melletti kiállást jutalmazó érméket az (EU) 2019/420 európai parlamenti és tanácsi határozat (2) vezette be az uniós mechanizmusba, az ilyen érmék lehetséges kitüntetettjei jogosultságának meghatározásakor figyelembe veendő időszakot az elfogadás időpontjának, azaz 2019. március 21-ének figyelembevételével kell meghatározni.
                  
               
                     (7)
                  
                  
                     A Bizottságot és a tagállamokat fel kell jogosítani arra, hogy lehetséges kitüntetetteket jelöljenek. A lehetséges kitüntetettek értékelése érdekében az ilyen jelöléseket a Bizottság képviselőiből álló bírálóbizottságnak kell értékelnie. A bírálóbizottságnak össze kell ülnie, hogy ajánlásokat fogalmazzon meg a Bizottságnak az uniós mechanizmus melletti kiállást jutalmazó érmékről való döntéshez.
                  
               
                     (8)
                  
                  
                     A kitüntetettek iránti tisztelet megfelelő kifejezése érdekében, az uniós mechanizmus melletti kiállást jutalmazó érméket hivatalos ünnepségen, például az európai polgári védelmi fórumon vagy más, eseti alapon megrendezett hivatalos ünnepségen kell átadni.
                  
               
                     (9)
                  
                  
                     A társadalmi befogadás biztosítása és az egyenlőség előmozdítása érdekében az uniós mechanizmus melletti kiállást jutalmazó érmék odaítélésekor figyelembe kell venni a nemek közötti egyensúlyt és a földrajzi megoszlást.
                  
               
                     (10)
                  
                  
                     Az átláthatóság érdekében a Bizottságnak nyilvántartást kell vezetnie az uniós mechanizmus melletti kiállást jutalmazó érmékről.
                  
               
                     (11)
                  
                  
                     Az e határozatban előírt intézkedések összhangban vannak az 1313/2013/EU határozat 33. cikkének (1) bekezdése szerinti bizottság véleményével,
                  
               ELFOGADTA EZT A HATÁROZATOT:
         
            1. cikk
            Tárgy
            Ez a határozat megállapítja az uniós polgári védelmi mechanizmus (a továbbiakban: az uniós mechanizmus) melletti tartós elkötelezettség és az uniós mechanizmushoz való rendkívül jelentős hozzájárulás elismerése és tisztelete kifejezésére szolgáló, az uniós mechanizmus melletti kiállást jutalmazó érmék odaítélésére vonatkozó kritériumokat és eljárásokat.
         
         
            2. cikk
            Fogalommeghatározások
            E határozat alkalmazásában:
            
                        1.
                     
                     
                        „büntetlen előéletű személy”: olyan személy, akivel szemben korábban nem szabtak ki büntetőjogi felelősséget megállapító ítéletet;
                     
                  
                        2.
                     
                     
                        „kimagasló bátorság”: a tevékenység során tanúsított kivételes bátorság vagy az elvárásokat meghaladó hősiesség;
                     
                  
                        3.
                     
                     
                        „rendkívüli érdemen alapuló eredmény”: nagyon magas szintű, a rendes vagy szokásos szintet meghaladó teljesítmény.
                     
                  
         
            3. cikk
            Az uniós mechanizmus melletti kiállást jutalmazó érmék típusai
            
               (1)   A Bizottság az uniós mechanizmus melletti kiállást jutalmazó következő két érmetípust ítéli oda:
               
                           a)
                        
                        
                           az uniós mechanizmus melletti tartós elkötelezettséget jutalmazó érme;
                        
                     
                           b)
                        
                        
                           az uniós mechanizmushoz való rendkívül jelentős hozzájárulást jutalmazó érme.
                        
                     
            
               (2)   Az érmékkel kitüntetettek nem jogosultak semmilyen anyagi elismerésre.
            
            
               (3)   Az uniós mechanizmus melletti kiállást jutalmazó érmék típusonként legfeljebb egyszer ítélhetők oda ugyanazon természetes személynek, modulnak, intervenciós csoportnak, technikai segítségnyújtási és támogató csoportnak vagy egyéb reagálási képességnek. Az érmék posztumusz is odaítélhetők.
            
         
         
            4. cikk
            Jogosultság
            
               (1)   Az uniós mechanizmushoz való hozzájárulást jutalmazó érmék a következő természetes személyeknek ítélhetők oda:
               
                           a)
                        
                        
                           a tagállamok vagy az uniós mechanizmusban részt vevő államok polgári védelmi és katasztrófavédelmi személyzetének tagjai;
                        
                     
                           b)
                        
                        
                           az uniós mechanizmus keretében végzett tevékenységekhez hozzájáruló egyéb hatóságok, szervezetek vagy szervek tagjai;
                        
                     
                           c)
                        
                        
                           uniós polgárok vagy harmadik országbeli állampolgárok.
                        
                     E természetes személyek büntetlen előéletűek.
            
            
               (2)   Az uniós mechanizmushoz való hozzájárulást jutalmazó érmék a következő szervezeteknek ítélhetők oda:
               
                           a)
                        
                        
                           az 1313/2013/EU határozattal összhangban létrehozott modulok;
                        
                     
                           b)
                        
                        
                           a 2014/762/EU bizottsági végrehajtási határozat (3) 2. cikkének 4. pontjában meghatározott intervenciós csoportok;
                        
                     
                           c)
                        
                        
                           a 2014/762/EU végrehajtási határozat 2. cikkének 5. pontjában meghatározott technikai segítségnyújtási és támogató csoportok;
                        
                     
                           d)
                        
                        
                           az 1313/2013/EU határozat 9. cikkének (4) bekezdésében említett más reagálási képességek.
                        
                     Ezeket a szervezeteket nyilvántartásba kell venni a közös veszélyhelyzeti kommunikációs és tájékoztatási rendszerben (CECIS).
            
            
               (3)   A 259/68/EGK, Euratom, ESZAK tanácsi rendeletben (4) foglalt, az Európai Unió tisztviselőinek személyzeti szabályzata, valamint az Európai Unió egyéb alkalmazottainak alkalmazási feltételek hatálya alá tartozó uniós alkalmazottak nem jogosultak az uniós mechanizmus melletti kiállást jutalmazó érmékre.
            
         
         
            5. cikk
            Jogosultsági időszak
            Az uniós mechanizmus melletti kiállást jutalmazó érmék odaítélésére vonatkozó jogosultsági időszak 2019. március 21-én kezdődik.
         
         
            6. cikk
            Az uniós mechanizmus melletti tartós elkötelezettséget jutalmazó érme
            Az uniós mechanizmus melletti tartós elkötelezettséget jutalmazó érmét azoknak a 4. cikk (1) és (2) bekezdésében említett, kitüntetésre jogosult érintetteknek lehet odaítélni, akik/amelyek teljesítik az alábbi feltételek valamelyikét:
            
                        a)
                     
                     
                        legalább három alkalommal kiküldték őket az uniós mechanizmus alapján végrehajtott reagálási műveletek keretében;
                     
                  
                        b)
                     
                     
                        az uniós mechanizmus szerinti megelőzési és felkészültségi tevékenységek iránti tartós szakmai elkötelezettségről tettek tanúbizonyságot. A kitüntetésre jogosult érintettek által az ilyen tevékenységekre fordított időt elkötelezettségük tanúbizonyságaként kell figyelembe venni.
                     
                  
         
            7. cikk
            Az uniós mechanizmushoz való rendkívül jelentős hozzájárulásokat jutalmazó érme
            Az uniós mechanizmushoz való rendkívül jelentős hozzájárulást jutalmazó érmét azoknak a 4. cikk (1) és (2) bekezdésében említett, kitüntetésre jogosult érintetteknek lehet odaítélni, akik/amelyek teljesítik az alábbi feltételek valamelyikét:
            
                        a)
                     
                     
                        kimagasló bátorságról tettek tanúbizonyságot, rendkívüli érdemen alapuló eredményt értek el vagy az észszerűen elvárható mértéket meghaladó tevékenységet folytattak az uniós mechanizmus alapján végrehajtott reagálási művelet során;
                     
                  
                        b)
                     
                     
                        hozzájárultak az uniós mechanizmus általános fejlesztését elősegítő rendkívüli érdemen alapuló eredmény eléréséhez.
                     
                  
         
            8. cikk
            Jelölés
            
               (1)   A Bizottság és a tagállamok jelöléseket terjeszthetnek a bírálóbizottság elé a következők odaítélése céljából:
               
                           a)
                        
                        
                           a 6. cikkben meghatározott kritériumok alapján, az uniós mechanizmus melletti tartós elkötelezettséget jutalmazó érmék;
                        
                     
                           b)
                        
                        
                           a 7. cikkben meghatározott kritériumok alapján, az uniós mechanizmushoz való rendkívül jelentős hozzájárulást jutalmazó érmék.
                        
                     
            
               (2)   A Bizottság a Veszélyhelyzet-reagálási Koordinációs Központon keresztül rendszeresen felülvizsgálja a jelöléseket, és a 6. cikkben említett kritériumok teljesülése esetén jelentést tesz a bírálóbizottságnak.
            
         
         
            9. cikk
            A bírálóbizottság és az odaítélő határozat
            
               (1)   Létre kell hozni egy bírálóbizottságot, amely felülvizsgálja a Bizottság vagy a tagállamok által a 8. cikkel összhangban előterjesztett jelöléseket, és ajánlásokat fogalmaz meg a Bizottság számára az uniós mechanizmus melletti kiállást jutalmazó érmék odaítélésével kapcsolatban.
            
            
               (2)   A bírálóbizottság a Bizottság három képviselőjéből áll.
            
            
               (3)   A Bizottság legalább egy hónappal az 11. cikk (1) bekezdésében említett ünnepség megtartása előtt összehívja a bírálóbizottságot.
               A bírálóbizottság az uniós mechanizmus melletti kiállást jutalmazó érmék odaítélésekor figyelembe veszi a nemek közötti egyensúlyt és a földrajzi megoszlást.
            
         
         
            10. cikk
            Az uniós mechanizmus melletti kiállásért odaítélt érmék visszavonása és az azokról való lemondás
            
               (1)   Büntetőjogi felelősséget megállapító ítélet vagy bármely olyan cselekmény esetén, amely tisztességtelen, vagy sértheti az Unió érdekeit, a Bizottság visszavonja az uniós mechanizmus melletti kiállást jutalmazó érméket.
            
            
               (2)   A kitüntetetetteknek joguk van ahhoz, hogy lemondjanak az uniós mechanizmus melletti kiállásért odaítélt érméről.
            
         
         
            11. cikk
            Az uniós mechanizmus melletti kiállást jutalmazó érmék átadó ünnepsége
            
               (1)   Az uniós mechanizmus melletti kiállást jutalmazó érméket az európai polgári védelmi fórumon vagy – ha célszerű – eseti alapon megrendezett hivatalos ünnepségen kell átadni.
            
            
               (2)   Az uniós mechanizmus melletti kiállást jutalmazó érméket a Bizottság képviselője adja át a kitüntetetetteknek vagy azok képviselőinek.
            
            
               (3)   Ha az uniós mechanizmus melletti kiállást jutalmazó érmék kitüntetettje modul, intervenciós csoport, technikai segítségnyújtási és támogató csoport vagy más reagálási képesség, az uniós mechanizmus melletti kiállást jutalmazó érmét a csoport vezetőjének vagy képviselőjének kell átadni, aki azt az adott modul, intervenciós csoport, technikai segítségnyújtási és támogató csoport vagy más reagálási képesség nevében veszi át.
            
         
         
            12. cikk
            Kialakítás és online nyilvános nyilvántartás
            
               (1)   A Bizottság meghatározza az uniós mechanizmus melletti kiállást jutalmazó érmék kialakítását és modelljét.
            
            
               (2)   A Bizottság nyilvános online nyilvántartást vezet az uniós mechanizmus melletti kiállást jutalmazó érmékkel kitüntetettekről.
            
         
         
            13. cikk
            Az uniós mechanizmus melletti kiállást jutalmazó érmék viselése
            Az uniós mechanizmus melletti kiállást jutalmazó érmék viselésére nézve a kitüntetett államának vonatkozó szabályai az irányadók.
         
         
            14. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2022. május 5-én.
            
               
                  a Bizottság részéről
               
               Janez LENARČIČ
               
                  a Bizottság tagja
               
            
         
         
            (1)  HL L 347., 2013.12.20., 924. o.
         
         
            (2)  Az Európai Parlament és a Tanács (EU) 2019/420 határozata (2019. március 13.) az uniós polgári védelmi mechanizmusról szóló 1313/2013/EU határozat módosításáról (HL L 77I, 2019.3.20., 1. o.).
         
            (3)  A Bizottság 2014/762/EU végrehajtási határozata (2014. október 16.) az uniós polgári védelmi mechanizmusról szóló 1313/2013/EU európai parlamenti és tanácsi határozat végrehajtására vonatkozó szabályok megállapításáról, valamint a 2004/277/EK, Euratom és a 2007/606/EK, Euratom bizottsági határozat hatályon kívül helyezéséről (HL L 320., 2014.11.6., 1. o.).
         
            (4)  A Tanács 259/68/EGK, Euratom, ESZAK rendelete (1968. február 29.) az Európai Közösségek tisztviselőinek személyzeti szabályzatáról és az Európai Közösségek egyéb alkalmazottainak alkalmazási feltételeiről (HL L 56., 1968.3.4., 1. o.).